Tom Behnke (KF), 2014-05-02:
Vi har i EU fri bevægelighed, og det synes vi fra konservativ side er en rigtig god ting.
Det er en styrke ved det fællesskab, vi har, at vi som borgere kan bevæge os frit omkring i EU, at vi kan rejse på tværs af landegrænser, uden at vi skal holde i kilometerlange køer for at vise pas og undersøges den ene og den anden vej.
For EU er jo et område, som er et fællesskab, og meningen med det fællesskab er netop, at varer, tjenesteydelser og personer kan bevæge sig frit over landegrænserne.
Det synes vi jo er en fantastisk god ting.
Så når vi kigger på det her beslutningsforslag, er vores første forudsætning for, at vi overhovedet piller ved det her, at vi holder fast i den fri bevægelighed for mennesker.
Det er meget vigtigt.
Men når det er sagt, kunne det jo godt være, at vi kunne gå et skridt i retning af beslutningsforslaget her.
Det er vi faktisk enig i at vi godt kunne gøre.
For der er jo nogle, der benytter sig af den fri bevægelighed til noget andet end det, der var meningen med den.
Jeg kan huske tilbage i mine unge dage som politimand, hvor jeg var betjent på Hovedbanegården i politivagten, at det var sådan, at hvis vi fandt en ofte beruset svensker, som også var subsistensløs, altså ikke havde nogen penge på sig, ikke havde nogen returbillet, ingenting havde, men lå og rodede rundt og også var stærkt påvirket af alkohol, så gjorde vi det, at vi skrev en kort rapport, og så blev vedkommende udvist af Danmark med indrejseforbud.
Det gjorde man i løbet af et par timer, og så var sådan en sag ekspederet.
Men det kan man ikke i EU, og det er sådan lidt underligt.
Altså, når nu vi havde den nemme adgang til det før i tiden blandt de nordiske lande, hvorfor kan vi så ikke have den nemme adgang til det i EU?
Det undrer mig, at det ikke kan lade sig gøre, for det har jo aldrig nogen sinde været meningen, at den fri bevægelighed på den måde skulle udnyttes af folk til, at de så kunne rode rundt i andre lande og være til besvær og ulempe der.
Det har aldrig været meningen, så derfor burde det være lige så nemt i EU, som det var i sin tid i forhold til Sverige.
Næh, det gør man ikke.
Hvad gør man der?
Sværere bør det jo ikke være, hvis der er en eller anden, der kommer fra et andet EU-land, og som henvender sig i Danmark og siger, at vedkommende gerne have noget hjælp.
Så burde man kunne sige: Ja, det skal du få, her er en togbillet, farvel.
Det må jo være sådan, det hænger sammen.
Sådan hænger det sammen i Danmark, sådan var det før i tiden i Norden, og sådan burde det også være i EU.
For ellers har vi jo ikke det fællesskab, som vi gerne have.
For så er der alligevel nogle grænser, der gør, at de problemer, der løber hen over grænsen, bliver hængende der, hvor de er nået hen, og det duer jo ikke.
Så min opfordring er, at vi på en eller anden måde finder ud af at få indrettet spillereglerne på en sådan måde, at hvis man kommer fra et andet EU-land og henvender sig her i landet og beder om at få noget hjælp, så er hjælpen en togbillet tilbage igen. Så kan vi komme i den retning med beslutningsforslaget her, synes vi sådan set, at det vil være fint.
Jeg vil så også sige, at det med, at en EU-borger skal medvirke aktivt til at dokumentere sit lovlige ophold, jo ikke er anderledes, end det er for folk fra tredjelande.
Altså, hvis man kommer hertil fra et land uden for EU, har man en pligt til at medvirke, så det er jo ikke, fordi det er sådan en uoverstigelig opgave.
Det er jo ikke, fordi vi kræver det umenneskelige af de her mennesker.
Tværtimod skal de bare dokumentere det, og så er det sådan set ikke sværere, og så er den ikke længere, og så går livet videre derefter.
Så vi er relativt positive over for beslutningsforslag B 71.